**ПРОЈЕКАТ ДРЖАВНЕ МАТУРЕ**

**ДРУГО ПИЛОТИРАЊЕ**

**5. И 7. АПРИЛ 2022. ГОДИНЕ**

У другом пилотирању Државне матуре учествују све гимназије, средње стручне и средње уметничке школе у Србији.

У пилотирању учешће узимају ученици четвртог разреда у школској 2021/22. години.

Испит из српског језика и књижевности ће се полагати у уторак 5. априла 2022. године, а испит из општеобразовног предмета (за који су се ученици већ изјаснили) у четвртак 7. априла 2022. године.

Испити сваког дана почињу у 12.00 часова и трајаће до 15.00 часова, а кандидати су дужни да у школу, односно на место полагања испита дођу најкасније у 11.30 часова.

На сваки испит треба понети дозвољени прибор (са листе прибора), као и личну карту или ђачку књижицу са овереном фотографијом.

Правила понашања на државној матури:

* На испиту није дозвољено коришћење мобилних телефона и других преносивих уређаја електронске комуникације, бележака, папира, нити других материјала који не спадају у прописан прибор за испит. Кандидати су дужни да на за то предвиђено место одложе своје торбе, искључене мобилне телефоне и друге преносиве уређаје електронске комуникације, пернице, белешке, папире, храну и слично, осим воде/освежавајућег напитка.
* На испиту није дозвољено поседовање, односно употреба недозвољеног прибора; окретање, разговарање, односно комуницирање; преписивање или допуштање преписивања; ометање тока испита; напуштање просторије у којој се полаже испит без одобрења дежурног наставника, нити поседовање недозвољених материјала. Кандидати ће бити удаљени са испита уколико не поштују прописану процедуру на испиту и упутства дата од стране дежурних наставника.
* Кандидатима није дозвољено да напуштају просторију у којој се полаже писмени испит првих 30 минута испита, као ни последњих 15 минута.
* Када кандидати заврше са израдом теста, треба да позову дежурног наставника подизањем руке и да након предаје теста напусте просторију тако да не ремете рад других кандидата.
* Када кандидати заврше са полагањем практичног дела стручног испита, смеју да напусте просторију тако да не ремете рад других кандидата.

Све информације о државној матури се налазе на сајту Државне матуре:

<https://matura.edu.rs/>